text: Succes for nabo-patrulje: Nul indbrud
  19 oktober 2012 kl. 13.27
  I næsten et år har naboerne i et villakvarter i Hørup skiftedes til at gå på patrulje. Og det har været en stor succes. Der har ikke været et eneste indbrud i kvarteret, siden nabo-patruljen startede.
  Villakvarteret var slemt plaget af indbrud. Derfor gik grundejerforeningen i spidsen for at lave en ordning, hvor beboerne hjælper hinanden. 
  Måske er det en løsning, der kan bruges andre steder. Torsdag bad politiet i Syd- og Sønderjylland om hjælp i kampen mod indbrudstyve. 
  Politiinspektør Lars Bræmhøj, Esbjerg, kommenterer succeshistorien fra Hørup i TV SYD kl. 19:30.
  
  Et indbrud om ugen
  Villakvarteret i Hørup har 50 husstande. Forrige år var der i snit et indbrud om ugen - og i visse uger to. 
  Derfor oprettede de en systematisk nabohjælp med vagthold på to mand, der jævnligt går rundt i kvarteret for at observere ubudne gæster. 
  Det sker, at folk med lovligt ærinde i kvarteret bliver antastet, men det må de finde sig i...
  
  Ringer til politiet
  Beboerne holder hinanden underrettet, når de tager på ferie, og deres huse bliver særlig tæt observeret, når de er væk.
  Vagtholdene ringer til politiet, hvis de møder en indbrudstyv på fersk gerning, men det har ikke været nødvendigt endnu
  